Kui nädalapäevad tagasi andis press teada Urmas Reinsalu vastu Merko poolt kavandatavast kohtuasjast, arvasin, et tegemist on halva naljaga. Nüüd on aega juba nii palju möödas, et tundub, et nii see paraku pole. Sellest on kahju. Merko probleemidest võib ju aru saada. Maadevahetuse kohtuasja arutamine avalikkuse ees pole toonud tulu ei uurimisele ega asjaosalistele. Eriti raskelt on selle all  kannatanud Merko, kes on pidanud nägema oma aktsia väärtuse kiiret langust - kuigi tegu pole kindlasti vaid maadevahetusskandaali mõjuga, Tallinna börsil on langenud kõik aktsiad. Igal juhul on raske aru saada, mis eesmärke sellise tilgutamise teostajad soovivad saavutada - kaotavad sellise asjaajamise juures ju kõik osapooled. Selline olukord ei saa aga õigustada seda sõjakäiku, mida Merko on Urmas Reinsalu vastu kavandanud ühe kriitilise ütluse suhtes. Ma saaks aru, kui Reinsalu väljaütlemisest tunneks end  solvatuna Eesti Posti endine juhtkond - sest tema möödalaskmistele Reinsalu ju vihjas. Merko advokaatide sekkumine on siin enam kui üllatav. Eestis peaks jätkuvalt kehtima õigus oma arvamusele. Selle mahasurumisel kaotaksime midagi muud väga olulist.